Bling-blinge-blinge-bling / Julija
Bling-blinge-blinge-bling / Julija je singl ploča Zdravka Čolića, bosanskohercegovačkog i jugoslavenskog pop pjevača. Snimljena je u studiju nekadašnje zagrebačke izdavačke kuće Jugoton, koja ga je i objavila 1973. godine. Muziku i tekst za obje pjesme napisao je Zdenko Runjić, a muzički aranžman Stipica Kalogjera. Naslovnu pjesmu na singl ploči "Bling-blinge-blinge-bling" prvi put je na festivalu Vaš šlager sezone 1973. otpjevao Zdravko Čolić uz pratnju Revijskog orkestra Radiotelevizije Sarajevo, pod dirigentskom palicom Ismeta Arnautalića. Ova lagana ljubavna pjesma komponirana je u stilu italijanskih canzona, što se može čuti na samom početku pjesme sa melodijskim uvodom na mandolini kao i u refrenu pjesme. Na B strani singl ploče je pjesma "Julija", koju je Zdravko Čolić otpjevao uz instrumentalnu pratnju Zabavnog orkestra, pod dirigentskom palicom Stipice Kalogjere. Komponirana je u tipičnom pop stilu pogodnom za festivalske nastupe uz prateće pjevače i malo bržem tempu. U obje pjesme Zdravko Čolić pokazao je visoke pjevačke kvalitete, čime je samo potvrdio da je pripadao samom vrhu tadašnje jugoslavenske estradne scene.